Opel Crossland

Opel Crossland (alun perin Crossland X) on Opelin vuodesta 2017 lähtien valmistama crossover-tyyppinen henkilöautomalli, joka korvasi tila-automalli Merivan. Auto perustuu samalle alustarakenteelle kuin Peugeot 2008 ja Citroën C3 Aircross. Se sijoittuu mallistossa suuremman Grandlandin alapuolelle. Isossa-Britanniassa mallia myydään Vauxhall-merkkisenä.

Vuoden 2017 Euro NCAP -kolaritestistä Crossland X sai tulokseksi täydet viisi tähteä.

Crossland on kooltaan suurempi kuin saman perusrakenteen jakava Peugeot 2008, mutta hieman pienempi kuin edeltävä Meriva-malli. Auton takaistuimia on mahdollista siirtää pituussuunnassa 15 senttimetriä, ja istuimen asennosta riippuen tavaratilaa on käytettävissä 410–520 litraa. Takaistuimet on mahdollista taittaa suhteessa 60:40 tai 40:20:40, ja ne alas laskettuna tavaratila on suurimmillaan 1 255 litran kokoinen. 

Moottorit ovat PSA-konsernin kehittämiä. Bensiinimoottori on kolmesylinterinen 1,2-litrainen (83/110/130 hv), jonka pienitehoisin versio on vapaasti hengittävä ja muut turboahdettuja. Dieselmoottori oli aluksi 1,6-litrainen (99/120 hv), mutta kesällä 2018 se korvattiin uudella 1,5-litraisella (102/120 hv). 
 

Syksyllä 2020 auto koki kasvojenkohotuksen, jonka yhteydessä sen mallinimeksi tuli pelkkä Crossland. Auton ulkonäköä muokattiin vastaamaan uudempia Opel-malleja. Suurimmat muutokset kohdistuivat keulaosaan, mutta uudistuksia tehtiin myös perään.

Lähteet

Aiheesta muualla 

Crossland X
J-segmentin autot
2010-luvun autot
2020-luvun autot